《龙湾阻风次日舟人必行解舟风回喜赋》
元代·何中

东风吹船行，西风留船住。髼松黄头郎，作底使风去。

芦篷两扇当江开，船船相趁风初回。龙渊烟气隔洲失，宣化山光随棹来。

潮头又上推船走，一时便过新河口。两人胜负篷底棋，船行迟速人不知。

黄头郎，稳扶柁，信风宿。大信肉色花枝红，采石酒波春水绿。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。